A BIZOTTSÁG 260/2006/EK RENDELETE
(2006. február 15.)
a német intervenciós hivatal birtokában lévő rozsnak a közösségi piacon történő viszonteladására vonatkozó, a rozs bioetanollá való átalakítására, majd ez utóbbinak bioüzemanyag előállítására történő Közösségen belüli felhasználására irányuló folyamatos pályázati felhívásról szóló 1573/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére,
mivel:
(1)
Az 1573/2005/EK bizottsági rendelet (2) által megnyitott pályázati eljárás keretében, bioüzemanyag végtermékként történő előállítása céljából felkínált rozsból nyert bioetanol hasznosításához szükség van különböző gazdasági szereplők közreműködésére, valamint arra, hogy a bioetanolt elszállítsák a bioetanol egyéb üzemanyagokhoz történő hozzáadására irányuló művelet végrehajtásával megbízott üzemanyaggyártók létesítményeibe.
(2)
Tekintettel azokra az alkalmazott gazdasági (feldolgozási és értékesítési) láncokra, amelyek szükségessé teszik a bioetanol szállítását, gondoskodni kell arról, hogy a bioetanolt közvetítőknél, azonos, de nem a szóban forgó pályázati eljárás keretében nyert termékekkel vegyítve is lehessen tárolni. Biztosítani kell azonban a pályázati eljárás keretében előállított mennyiségek mozgásának nyomon követhetőségét.
(3)
Következésképpen helyénvaló módosítani az 1573/2005/EK rendeletet.
(4)
Az e rendeletben foglalt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1573/2005/EK rendelet 8. cikkének (3) bekezdése helyébe a következő szöveg lép:
„(3) A 3002/92/EGK rendelet 7. cikke (1) bekezdésének a) pontjától eltérően a rozs rendeltetésszerű felhasználása akkor tekinthető bizonyítottnak, ha az valamely bioetanolfeldolgozó-üzemben raktározásra került, ha bioetanollá történő feldolgozása megtörtént, illetve ha a bioüzemanyag-gyártó igazolja, hogy a szóban forgó bioetanolt bioüzemanyaggá dolgozta fel. A bioüzemanyaggá történő feldolgozás bizonyítékául a folyamatban közreműködő különböző szereplők által vezetett raktárnyilvántartások és a termékek mozgására vonatkozó igazoló dokumentumok szolgálnak. Ilyen körülmények között sor kerülhet a bioetanol más (nem e pályázati eljárás keretében előállított) bioetanolokkal vegyítve történő közbenső raktározására.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. február 15-én.